Noteikumu projekts 23-TA-1064
Izdrukāts 30.07.2026. 00.28 - 1.0.VK Redakcija
Noteikumu projekts 23-TA-1064
Izdrukāts 30.07.2026. 00.28 - 1.0.VK Redakcija
Ministru kabineta noteikumi Nr. 304
Rīgā 2024. gada 21. maijā (prot. Nr. 21 33. §)
Eiropas Savienības kohēzijas politikas programmas 2021.–2027. gadam 1.4.1. specifiskā atbalsta mērķa "Uzlabot digitālo savienojamību" 1.4.1.4. pasākuma "Vienotā kiberdrošības infrastruktūra" īstenošanas noteikumi
Izdoti saskaņā ar Eiropas Savienības fondu  2021.–2027. gada plānošanas perioda vadības likuma 19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 1.4.1. specifiskā atbalsta mērķa "Uzlabot digitālo savienojamību" 1.4.1.4. pasākumu "Vienotā kiberdrošības infrastruktūra" (turpmāk – pasākums);
· 1.2. pasākuma mērķi un mērķa grupu;
· 1.3. pasākumam pieejamo un plānoto finansējumu un nacionālā līdzfinansējuma likmi;
· 1.4. prasības Eiropas Reģionālās attīstības fonda projekta iesniedzējam (turpmāk – projekta iesniedzējs);
· 1.5. atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Pasākuma mērķis ir izveidot vienotu kiberdrošības infrastruktūru, lai nodrošinātu un attīstītu paaugstinātas kiberdrošības pakalpojumu Valsts elektronisko sakaru pakalpojumu centra (turpmāk – centrs) ietvaros.
· 3. Pasākuma mērķa grupa ir centra pakalpojumu lietotāji.
· 4. Pasākumu īsteno ierobežotas projektu iesniegumu atlases veidā.
· 5. Pasākuma ietvaros atbildīgās iestādes funkcijas pilda Satiksmes ministrija (turpmāk – atbildīgā iestāde).
· 6. Pasākuma ietvaros Eiropas Reģionālās attīstības fonda finansējumu piešķir granta veidā.
· 7. Pasākumam plānotais kopējais attiecināmais finansējums ir vismaz 4 350 000 euro (no tā elastības finansējums – 686 104 euro), tai skaitā Eiropas Reģionālās attīstības fonda finansējums – 3 697 500 euro (no tā elastības finansējums – 583 189 euro) un privātais līdzfinansējums – ne mazāk kā 652 500 euro (no tā elastības finansējums – 102 915 euro). Maksimālā Eiropas Reģionālās attīstības fonda finansējuma intensitāte ir 85 procenti no projektam plānotā kopējā attiecināmā finansējuma, nepārsniedzot izmaksu un ieguvumu analīzē aprēķināto finansējuma deficīta procentuālo apmēru, un privātais līdzfinansējums nav mazāks par 15 procentiem no projektam plānotā kopējā attiecināmā finansējuma.
· 8. Pieejamais kopējais attiecināmais finansējums līdz 2025. gada 31. decembrim, lai slēgtu līgumu par projekta īstenošanu, ir ne mazāks kā 3 663 896 euro, tai skaitā Eiropas Reģionālās attīstības fonda finansējums – 3 114 311 euro un privātais līdzfinansējums – ne mazāks kā 549 585  euro. 
· 9. Projekta iesniedzējs projekta īstenošanā var piesaistīt papildu privāto finansējumu attiecināmo izmaksu segšanai, tai skaitā elastības finansējuma priekšfinansēšanai.
· 10. Pēc 2026. gada 1. janvāra atbildīgā iestāde atbilstoši Eiropas Komisijas lēmumam par vidusposma pārskatu var ierosināt sadarbības iestādei palielināt projektam pieejamo Eiropas Reģionālās attīstības fonda finansējumu, nepārsniedzot šo noteikumu 7. punktā minēto maksimālo Eiropas Reģionālās attīstības fonda finansējuma apmēru.
· 11. Pasākuma ietvaros ir sasniedzami šādi rādītāji:
· 11.1. nacionālais iznākuma rādītājs – līdz 2029. gada 31. decembrim ieviests kiberdrošības risinājums centra ietvaros;
· 11.2. nacionālais rezultāta rādītājs – kiberdrošības datu ieguve analīzei no centra lietotāju iekārtām – 15 000 iekārtas.
· 12. Šo noteikumu 11.1. apakšpunktā minētais nacionālais iznākuma rādītājs ir sasniegts, kad atbilstoši noslēgtajiem līgumiem ir piegādātas un uzstādītas iekārtas un programmnodrošinājums, ko apliecina pieņemšanas un nodošanas akti.
· 13. Šo noteikumu 11.2. apakšpunktā minētā nacionālā rezultāta rādītāja vērtība ir sasniedzama divu gadu laikā pēc projekta noslēguma maksājuma veikšanas, nepārsniedzot šo noteikumu 25. punktā minēto termiņu. Rezultāta rādītāja vērtības sasniegšanu nosaka saskaņā ar finansējuma saņēmēja sadarbības iestādei sniegto pārskatu par vienotās kiberdrošības infrastruktūras ieviešanas statusu un centra lietotāju sistēmu iekārtu skaitu, no kurām tiek iegūti dati analīzei.
II. Prasības projekta iesniedzējam un finansējuma saņēmējam
· 14. Projekta iesniedzējs deleģētā valsts pārvaldes uzdevuma ietvaros ir valsts akciju sabiedrība "Latvijas Valsts radio un televīzijas centrs".
· 15. Projekta iesniedzējs sagatavo projekta iesniegumu atbilstoši projekta iesniegumu atlases nolikumā noteiktajām prasībām un iesniedz to sadarbības iestādē, izmantojot Kohēzijas politikas fondu vadības informācijas sistēmu. Projekta iesniegumam pievieno izmaksu un ieguvumu analīzi saskaņā ar tiesību aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā. Ja sadarbības iestāde apstiprina projekta iesniegumu, projekta iesniedzējs ir finansējuma saņēmējs.
III. Atbalstāmās darbības un izmaksas
· 16. Pasākuma ietvaros plāno šādas atbalstāmās darbības:
· 16.1. centra kiberaizsardzības nodrošināšana – iekārtu un programmatūras nodrošinājums, lai ieviestu pakalpojumu ievainojamības pārvaldību un virtuālo mašīnu drošību;
· 16.2. iekārtu un programmatūru nodrošinājums, lai ieviestu pakalpojumu lietotāju tīkla drošības un piekļuves risinājumus;
· 16.3. iekārtu un programmatūru nodrošinājums, lai ieviestu sistēmu un infrastruktūras iekšējā tīkla drošības pakalpojumu;
· 16.4. programmatūru nodrošinājums, lai ieviestu drošības pakalpojumu platformu ar sensoriem un monitoringu informācijas sistēmu uzraudzībai. 
· 17. Pasākuma ietvaros plāno šādas tiešās attiecināmās izmaksas:
· 17.1. projekta iesniegumu pamatojošās dokumentācijas sagatavošanas izmaksas (izņemot maksu par projekta iesnieguma informācijas sagatavošanu un ievietošanu Kohēzijas politikas vadības informācijas sistēmā);
· 17.2. tehniskās infrastruktūras iegādes izmaksas, kas nepieciešamas pasākuma mērķa sasniegšanai:
· 17.2.1. datu centru un skaitļošanas infrastruktūras tehniskās infrastruktūras un tās darbināšanai nepieciešamās ražotāja sērijveida programmatūras iegādes izmaksas;
· 17.2.2. loģiski vienotā datu centra mākoņa resursu, kā arī, ja nepieciešams, publiskā mākoņa resursu izmantošanas izmaksas;
· 17.2.3. sērijveida serveru un tīkla iekārtu iegādes izmaksas;
· 17.3. pasākuma mērķa sasniegšanai nepieciešamās programmatūras iegādes, izstrādes  un uzstādīšanas izmaksas:
· 17.3.1. informācijas sistēmas programmatūras izstrādes vai iegādes izmaksas, tai skaitā izvēlētajai izstrādes metodei atbilstošas dokumentācijas izstrādes izmaksas un izmaksas, kas saistītas ar saskarnes izveidi datu apmaiņai ar ārējām sistēmām (tostarp informācijas sistēmu savietotājiem);
· 17.3.2. sērijveida programmatūras iegādes izmaksas;
· 17.3.3. kiberdrošības programmatūras iegādes, pielāgojumu izstrādes (tostarp  lietojumprogrammas saskarnes un citi pielāgojumi) un uzstādīšanas izmaksas;
· 17.4. programmatūras licenču un to atjauninājumu izmaksas licenču darbības periodā, kas nepārsniedz piecus gadus;
· 17.5. komunikācijas un vizuālās identitātes prasību nodrošināšanas pasākumu izmaksas;
· 17.6. projekta vadības un īstenošanas personāla izmaksas, kuras plāno kā vienu izmaksu pozīciju, piemērojot vienoto izmaksu likmi 11 procentu apmērā no šo noteikumu 17.1., 17.2., 17.3., 17.4. un 17.5. apakšpunktā minētajām projekta pārējām tiešajām attiecināmajām izmaksām saskaņā ar Eiropas Parlamenta un Padomes 2021. gada 24. jūnija Regulas (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060), 55. panta 1. punktu.
· 18. Pievienotās vērtības nodokļa maksājumi, kas tiešā veidā saistīti ar projektu, uzskatāmi par attiecināmajām izmaksām saskaņā ar regulas Nr. 2021/1060 64. panta 1. punkta ''c'' apakšpunktu, ja pievienotās vērtības nodoklis nav atgūstams atbilstoši normatīvajiem aktiem nodokļu politikas jomā.
· 19. Šo noteikumu 17.1. apakšpunktā minētās izmaksas nepārsniedz 10 procentus no kopējām attiecināmajām izmaksām.
· 20. Pasākuma īstenošanā radušās izmaksas var uzskatīt par attiecināmām finansēšanai no Eiropas Reģionālās attīstības fonda, ja tās atbilst šo noteikumu 17. punktā ietvertajām izmaksu pozīcijām un ir radušās ne agrāk kā 2022. gada 25. novembrī. Projekta iesniegumā neiekļauj un finansējumu nepiešķir pabeigtām darbībām.
· 21. Projekta īstenošanas gaitā radušās sadārdzinājuma izmaksas finansējuma saņēmējs sedz no saviem līdzekļiem.
IV. Projekta īstenošanas nosacījumi
· 22. Īstenojot projektu, finansējuma saņēmējs:
· 22.1. nodrošina projekta rezultātu ilgtspēju vismaz piecus gadus pēc projekta pabeigšanas;
· 22.2. uztur projekta īstenošanā radītās vērtības un nodrošina nepieciešamos līdzekļus to uzturēšanai piecus gadus pēc projekta pabeigšanas;
· 22.3. uzkrāj datus par projekta ietekmi uz šo noteikumu 11. punktā minētajiem rādītājiem un nodrošina vienotu metodoloģiju rādītāju uzskaitei projektā;
· 22.4. nodrošina komunikācijas un vizuālās identitātes pasākumus saskaņā ar regulas Nr. 2021/1060 47. un 50. pantu un kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, ņemot vērā Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijas;
· 22.5. nodrošina, lai pasākuma ietvaros plānotais atbalsts nepārklātos ar citiem valsts un ārvalstu finanšu atbalsta instrumentiem;
· 22.6. nodrošina, lai projekta īstenošanā radītā infrastruktūra tiktu izmantota tikai deleģētā valsts pārvaldes uzdevuma izpildei;
· 22.7. izstrādā iekšējās kontroles sistēmu, ietverot tajā informāciju par interešu konflikta, krāpšanas, korupcijas risku un dubultā finansējuma novēršanas mehānismu, kā arī nodrošina, ka finansējuma saņēmēja darbinieki, kuri saistīti ar projekta īstenošanu, paraksta interešu konflikta neesības apliecinājumu saskaņā ar Eiropas Parlamenta un Padomes 2018. gada 18. jūlija Regulas (ES, Euratom) Nr. 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, 61. panta un publiskos iepirkumus regulējošo normatīvo aktu prasībām.
· 23. Projekta ietvaros iepirkumus veic saskaņā ar publiskos iepirkumus regulējošo normatīvo aktu prasībām, īstenojot atklātu, pārredzamu, nediskriminējošu un konkurenci neierobežojošu procedūru.
· 24. Ja attiecināms, finansējuma saņēmējs nodrošina vides prasību integrāciju preču un pakalpojumu iepirkumos (zaļais publiskais iepirkums) un piemēro inovatīvā publiskā iepirkuma nosacījumus.
· 25. Pasākuma ietvaros projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2029. gada 31. decembrim.
· 26. Projekta īstenošanas vieta ir Latvijas Republika.
· 27. Projekta īstenošanā veiktie ieguldījumi ir finansējuma saņēmēja īpašums.

